Rasmus Jarlov (KF), 2022-09-08:
Mange tak.
Jeg har glædet mig rigtig meget.
Jeg holder næsten lige så meget af at tale om Det Konservative Folkepartis økonomiske politik, som socialdemokraterne gør, og jeg har derfor glædet mig til dagens debat.
Jeg glæder mig også meget til at få en dialog om nogle af de spørgsmål, som tilsyneladende presser sig på, om vores økonomiske planer.
Danskernes regninger stiger og stiger, mens deres lønninger og opsparinger bliver udhulet af inflation, stigende energipriser og stigende renter.
Det gør rigtig ondt på folks privatøkonomi, og der kan være endnu sværere tider forude.
Vi har brug for en økonomisk politik, der udviser respekt for både den offentlige sektor, men også for de skattekroner, som danskerne afleverer og har arbejdet hårdt for.
De sidste 3 år har der jo været højkonjunktur.
Der har været fest på bolig- og aktiemarkedet, og der har været lave renter.
Den høje beskæftigelse, vi har nu, skyldes disse faktorer og ikke så meget regeringens politik.
Det er svært at få øje på eller huske nogle tiltag, der er blevet lavet de sidste 3 år, som har styrket dansk økonomi varigt.
Det har der ikke været ret meget af.
Der er ikke lavet reformer, der styrker konkurrenceevnen; der er ikke afskaffet bureaukrati af betydning for virksomhederne; der er ikke lavet reformer, som får flere ud på arbejdsmarkedet.
Til gengæld er skatten blevet hævet, kontanthjælpsloftet er blevet fjernet, så det dårligere kan betale sig at tage et lavtlønnet arbejde, og med Arnepensionen bliver mange mennesker trukket ud af arbejdsmarkedet.
Det trækker alt sammen dansk økonomi ned.
Regeringen er ret passiv i forhold til den måde, den styrer de offentlige udgifter på.
Det offentlige budget er samlet på ca. 1.200 mia. kr.
Men regeringen mener tilsyneladende ikke, at der nogen steder kan spares på det her enorme budget.
Alle udgiftsposter skal tilsyneladende bevares eller sættes op, og ingen steder mener regeringen at pengene kan bruges bedre.
Det synes vi ikke er ordentligt over for de mennesker, der betaler, nemlig skatteyderne.
Man ville ikke acceptere det andre steder, hvor man har ansvaret for så mange penge.
Det Konservative Folkeparti ønsker, at Danmark skal være et rigere land.
Vi er ikke tilfredse med det velstandsniveau, vi har i dag.
Uden velstand er der ingen velfærd, og Danmark skal fortsat være et af verdens rigeste lande og et land, hvor det bedre kan betale sig at gøre en indsats, og hvor politikerne ikke tager lige så mange af folks penge.
Derfor ønsker vi lavere skat på arbejde, aktier og virksomheder.
Vi ønsker også en afskaffelse af arveafgiften, en markant nedsættelse af elafgiften, en fastfrysning af grundskylden, lavere skat på børneopsparinger og afskaffelse af skat på arbejdstelefoner.
Alt det vil betyde, at Danmarks bruttonationalprodukt vil stige med ca. 50 mia. kr., efter bedste mands bedste bud ovre i Finansministeriet, hvilket giver både danskerne og staten flere penge.
En almindelig dansk arbejderfamilie vil få 11.200 kr. mere om året med vores skatteplan.
Det er ikke nok til at redde dem fra stigende priser, men det vil være en betydelig håndsrækning.
Vores politik vil gøre langt de fleste danskere rigere, mens det er et faktum, at regeringens skattepolitik har gjort langt de fleste danskere fattigere.
Regeringen hæver skatterne, mens vi vil sænke dem, fordi det skal kunne betale sig at arbejde, og fordi vi skylder borgerne at holde igen med, hvor mange af deres penge vi bruger.
Danskerne arbejder ikke for staten.
Det er staten, som skal arbejde for dem.
Det er vigtigt, at vi altid husker på det.
Vi har fremlagt en økonomisk plan, og den har fået rigtig meget opmærksomhed – også i dag – og det er vi glade for, men det er ikke noget dramatisk, vi foreslår.
Vi foreslår ikke engang at skære ned.
Men vi foreslår, at statens budget kun skal vokse en lille smule i de kommende år.
Vores økonomiske plan lægger op til en øgning af det offentlige forbrug med 0,13 pct. plus inflation og lønstigninger hvert år.
Det betyder, at man også fremover kan – hvis man vil – købe de samme varer og have de samme typer offentligt ansatte som i dag plus lidt mere.
Vi tilfører 6 mia. kr. til det offentlige forbrug om året plus inflation.
Vi ønsker gode offentlige ydelser i Danmark.
Vi skal have et endnu bedre sundhedsvæsen og en endnu bedre ældrepleje end i dag.
Borgerne skal opleve god service og korte ventetider.
De skal have adgang til de bedste behandlinger, og ældre borgere skal have medbestemmelse over, hvilken hjælp de får, og have den værdighed, at de kan vælge dårlig hjælp fra.
De ansatte inden for både sundhed og ældrepleje skal opleve gode arbejdspladser med styr på tingene, ro og arbejdsglæde.